|  |
| --- |
| **Kvalitetsstandard for midlertidigt husly****efter § 80 i lov om social service** |
| **Introduktion**  | Greve Kommune bevilger midlertidigt husly efter § 80 i lov om social service. Kvalitetsstandarden for midlertidigt husly beskriver Greve Kommunes politisk fastsatte serviceniveau, som udgør rammerne for tildeling af støtte. Kvalitetsstandarden er opbygget i følgende afsnit: * Formål
* Lovgrundlag
* Ansøgning
* Målgruppe
* Indhold og omfang
* Opfølgning
* Sagsbehandlingstid
* Information til borgeren
* Dokumentation til borgeren
* Godkendelse samt administration
 |
| **Formål** | Skaffe midlertidigt husly mod betaling til familier eller enlige, der har mistet en bolig.  |
| **Lovgrundlag** | Lov om social service § 80  |
| **Ansøgning** | Borgere, som ønsker at ansøge om midlertidigt husly kan henvende sig til Rådgiverteamet i Center for Job & Socialservice i Greve Kommune.  |
| **Målgruppe**  | Greve Kommune foretager altid en konkret, individuel vurdering af om borgeren er omfattet af målgruppen. Målgruppen er borgere, der har mistet deres bolig og derfor står helt uden tag over hovedet, herunder borgere, der er blevet sat ud af deres bolig på grund af manglende huslejebetaling, eller borgere, som har fået deres bolig ødelagt ved brand eller oversvømmelse. Boligproblemet skal være opstået akut og må ikke have været til at forudse.Det er altid en betingelse, at borgeren ikke selv har mulighed for at skaffe indkvartering.Målgruppen kan omfatte borgere, hvis forsikringsselskab ikke dækker omkostninger til deres genhusning.**Ved manglende huslejebetaling** Hvis en borger er boligløs på grund af manglende huslejebetaling, skal der tages stilling til, om boligproblemet er opstået akut og uforudset. Det sker ved en konkret, individuel vurdering af borgerens livssituation, ressourcer og netværk. Derudover ligges der vægt på: * Hvis en borger gennem en længere periode har modtaget varsler om udsmidning uden at agere, vil vedkommende som udgangspunkt ikke være omfattet af målgruppen.
* Hvis en borger uden varsel bliver smidt ud af sin bolig på grund af manglende huslejebetaling, vil borgeren som udgangspunkt være omfattet af målgruppen, hvis vedkommende opfylder de andre målgruppekriterier. Det vil primært være gældende for lejere hos private udlejere.
* Hvis en borger over en periode har været forhindret i at betale husleje på grund af en ændret økonomisk situation (fx ved ledighed), kan pågældende i helt særlige tilfælde være omfattet.

**Målgruppen omfatter ikke:**  * Borgere, som er selvforskyldt boligløse. Det er eksempelvis borgere, som har sagt nej til genhusning via enten boligselskabet eller forsikringsselskabet.
* Unge, der flytter hjemmefra samt borgere, der ikke kan skaffe sig en bolig i nærheden af ny uddannelsesinstitution/ arbejdsplads.
* Borgere der i kraft af samlivsophævelse er boligløse.
* Borgere, der er tilmeldt en c/o adresse, hvis lejemål ophører.
* Husly er subsidiært til andre opholdsmuligheder. Det betyder, at husly ikke bevilges til borgere, som er berettiget til andre former for ophold. Det kan eksempelvis være ophold på forsorgshjem eller herberg efter Serviceloven § 110 eller midlertidigt botilbud efter Serviceloven § 107.
 |
| **Indhold og omfang**  | Husly er altid midlertidig indkvartering. Der kan peges på indkvartering på vandrerhjem, hotel, pensionat eller lignende. Hvis årstiden tillader det, kan der henvises til midlertidig indkvartering i campinghytter eller lignende. Enlige kan henvises til indkvartering på forsorgshjem eller herberg efter Serviceloven § 110, som en absolut kortvarig nødløsning. Den midlertidige indkvartering kan geografisk være uden for Greve Kommune. Hvis det drejer sig om husly til en familie med børn, tilbyder Greve Kommune samlet indkvartering. Der tages så vidt muligt hensyn til børnenes adgang til skole og institution. Borgere skal selv sørge for at finde pasning til husdyr, hvis det bevilgede overnatningssted ikke tillader husdyr. Hvis borgeren ikke kan vende tilbage til sin oprindelige bolig, er det en betingelse, at borgeren er aktiv omkring løsningen af boligproblemet. Det forventes ikke, at borgeren søger bolig i alle landsdele, da der tages hensyn til job, pårørende etc. Derimod forventes det, at borgeren er aktivt boligsøgende i nærliggende kommuner.**Betaling** Greve Kommune fastsætter altid betaling for husly. Med hensyn til betalingen gælder følgende:* Betalingen må ikke overstige lejeværdien af det anviste husly.
* Betalingen må ikke overstige den sædvanlige boligudgift, som lokalt betales af enlige eller familier.
* Der skal tages hensyn til indkvarteringens kvalitet, familiens størrelse etc.
* Såfremt borger henvises til et forsorgshjem eller herberg efter Serviceloven § 110, følges aktuelle regler på området.
 |
| **Opfølgning**  | Første opfølgning foretages senest 14 dage efter indflytning, herefter løbende opfølgning med henblik på fremtidig bolig.  |
| **Sagsbehandlingstid** | Sagsbehandlingen påbegyndes samme dag, eller senest inden for to arbejdsdage. |
| **Dokumentation til borgeren**  | * Afgørelse om målgruppe
* Afgørelse om betaling for af husly
 |
| **Godkendt af** | Byrådet d. 30. maj 2016 Revideret af administrationen d. 31. januar 2019Revideret af administrationen august 2024 |
| **Administreres af** | Center for Job & Socialservice |